

**המכללה לביטחון לאומי**

**מחזור מ"ח**

**2020-2021**

**הצעת מחקר לפרויקט גמר מחקרי**

**תפיסת הביטחון הלאומי של טורקיה ומימושה: אתגר לאזור ולישראל?**

**מגישים: גב' שלומית סופה, מר יוסי יהושע, אל"מ אורי ארנון**

**מנחה העבודה: פרופסור דרור זאבי**

**28 בדצמבר, 2020**

1. הגדרת מטרת הפרויקט

מטרת פרויקט זה הינה לחקור את תפיסת הביטחון הלאומי של טורקיה ואת מימושה בפועל. כמקרה בוחן, בחרנו להתעמק בפעילות הטורקית במזרח הים התיכון, בתגובות האזוריות והבינ"ל ובהשלכותיה של פעילות זו.

באמצעות עבודת החקר, נבקש להבין כיצד משפיעה מדיניותה והתנהלותה של טורקיה על האזור ועל ישראל, והאם מהווה טורקיה אתגר גיאופוליטי לאזור ולישראל.

פרויקט זה יספק למעצבי המדיניות ולגורמי הביטחון בישראל תוצר מעשי וממוקד, שישפוך אור על האינטרסים, המניעים והבלמים של טורקיה כיום ובטווח הזמן הקרוב.

1. חשיבות הנושא ותרומתו לביטחון הלאומי של ישראל

טורקיה היא מעצמה אזורית במרחב המזרח התיכון והקווקז. מאז שנות התשעים משתמשת טורקיה במידה גדלה והולכת במשאביה הטבעיים והצבאיים להשגת יעדיה המדיניים, תוך נקיטת מדיניות חוץ אסרטיבית הבאה לידי ביטוי במעורבותה במספר מוקדים של סכסוך אלים. בשנים האחרונות היא מעורבת בסכסוכים בסוריה, נגורנו קרבאך (אזרביג'אן וארמניה) ולוב. בנוסף, טורקיה מבצעת פעולות צבאיות הנתפסות כמתגרות במרחב הים התיכון מול יוון וקפריסין (בעיקר בתווך הימי אך גם בתווך האווירי).

בשנים האחרונות יחסי ישראל-טורקיה מאופיינים בחשדנות הדדית ואף במתיחות. הגם שלאחרונה דווח בתקשורת כי טורקיה מנסה, ככל הנראה, לאותת איתותים חיוביים לישראל.

התנהלותה של טורקיה מעלה שאלות לגבי האתגר או אף האיום שהיא מהווה כלפי ישראל ומדינות נוספות באזור. מצד שני, נדרש לברר האם תפיסת הביטחון הלאומי של טורקיה, על מקורות העוצמה והחולשה שלה, יכולים ליצור אינטרסים קרובים ולהוות הזדמנות עבור ישראל.

1. שאלת המחקר ושאלות משנה

כיצד צפויות תפיסת הביטחון הלאומי של טורקיה ומימושה להשפיע על האזור ועל ישראל ולאתגרם?

**שאלות משנה:**

1. אילו רכיבים מעצבים את תפיסת הביטחון הלאומי של טורקיה תחת שלטון ארדואן?
2. האם לארדואן חזון אסטרטגי, ומהו?
3. כיצד פועלת טורקיה לממש תפיסה זו הלכה למעשה, בין אם באמצעים צבאיים ומדיניים ובין אם באמצעים רכים (Soft Power), וכיצד היא באה לידי ביטוי במזרח הים התיכון?
4. אילו מניעים ומגבלות - פנימיים וחיצוניים - עומדים בפני טורקיה בדרכה לממש את מדיניות החוץ שלה?
5. הערכה ראשונית באשר להשפעה הצפויה של מדיניות ממשל ביידן על מדיניות החוץ הטורקית ועל התנהלותה
6. אילו סוגיות מהוות מקור למחלוקת ולחיכוך בין ישראל לבין טורקיה ובאילו לשתי המדינות השקפה דומה?
7. השערת המחקר

בעוד שטורקיה שואפת להשיג הגמוניה אזורית ולמצב מעמדה כמובילת העולם הסוני, הרי שבפועל מדיניות החוץ הטורקית מבוססת על הליכה על הסף מזה וגישה פרגמטית מזה, תוך זהירות שלא לפגוע באופן משמעותי ביחסי החוץ שלה וכתוצאה מכך בכלכלתה.

במרחב הים התיכון - טורקיה צפויה להוות אתגר מסדר שני עבור ישראל, שכן הסכסוך הימי המרכזי של טורקיה הינו עם יוון ועם קפריסין, המהוות שותפות של ישראל בתחום האנרגיה. ככל הנראה טורקיה לא צפויה לייצר איום או אתגר צבאי לישראל במרחב הימי, בשל היעדר מרחב שנוי במחלוקת בין שתי המדינות והשאיפה של הטורקים שלא לסכן יחסים לשווא.

בהיבט האזורי - טורקיה צפויה להמשיך להיות פעלתנית בביסוס קשרים עם ארגונים וישויות אסלאמיות והמאזן עבור ישראל צפוי להיות מורכב. מצד אחד, אתגר המגולם בתמיכתה של טורקיה בשחקנים השואפים לערער את יציבותם של משטרים מתונים באזור. מצד שני, קיים פוטנציאל לכך שטורקיה תשאף לבלום את ההשפעה האיראנית באזור וייתכן אף תשמש כמתווכת בין ישראל לארגונים ולישויות אסלאמיות.

1. שיטת החקירה / מתודה

מחקר איכותני המבוסס על ניתוח מקורות ראשוניים: נאומים והצהרות של גורמים בממשל הטורקי; פרסומים רשמיים מטעם טורקיה בנושא בטחון; כתבות בתקשורת טורקית המזוהה עם הממשל. בנוסף, תנותח ספרות מחקר מקצועית ויבוצעו ראיונות עומק עם גורמים רלבנטיים. המחקר יבוצע תוך ניסיון לשקף את זווית הראייה הטורקית, ואת תפיסת המציאות שלה.

1. מבנה הפרויקט
2. מבוא
3. מטרת העבודה
4. שאלות המחקר
5. שיטת המחקר
6. גבולות המחקר
7. המשגה
8. ניתוח תפיסת הביטחון הלאומי של טורקיה
9. מעצבים מרכזיים בתפיסת הביטחון הטורקית
10. השפעת אישיותו, אמונותיו ומנהיגותו של ארדואן על תפיסת הביטחון הלאומי
11. "הספר האדום" ועיקרי תפיסת הביטחון הלאומי של טורקיה
12. יישום תפיסת הביטחון של טורקיה
13. המרחב הגיאואסטרטגי בו פועלת טורקיה
14. מימוש מדיניות החוץ הטורקית
15. ניתוח מימוש תפיסת הביטחון הטורקית מניעים ובלמים
16. הפעילות הטורקית במרחב הים התיכון
17. אסטרטגיה ימית מהי
18. יישום תוכנית "המולדת הכחולה" ותוכנית בניין הכוח הימי
19. ניתוח הפעילות הטורקית במרחב הים התיכון – כיצד היא מממשת את תפיסת הביטחון הלאומי ומדיניות החוץ הטורקית
20. טורקיה – אתגר גיאופוליטי אזורי עבור ישראל?
21. ניתוח האתגר אשר מציבה טורקיה עבור ישראל
22. טורקיה – איום ממשי?
23. המלצות למדיניות אסטרטגית ישראלית מול טורקיה
24. סיכום
25. רשימת מקורות
26. גבולות הפרויקט

פרויקט זה לא יעסוק בחקר עומק בכלל הזירות בהן מדיניות החוץ של טורקיה באה לידי ביטוי, אלא יתמקד במזרח הים התיכון כמקרה בוחן.

בנוסף, המיקוד של הפרויקט הינו להמלצות שיופנו בראש ובראשונה עבור הדרג המדיני. על כן, הפרויקט לא יעסוק בפרקטיקה של טקטיקה צבאית בכלל וימית בפרט.

1. המשגה – רקע תיאורטי

מהספרות אשר סקרנו עד כה עולה כי קיים מחקר נרחב על מדיניות החוץ של טורקיה לאורך השנים מול מדינות העולם כולל ישראל. עם זאת, קיים מחקר מועט בנושא יחסה של טורקיה כלפי ישראל בהקשר תפיסת הבטחון הלאומי של טורקיה ואופן מימושה. ביחס למרחב הימי, מחקרים רבים עוסקים באסטרטגיה הימית הטורקית - ה"מולדת הכחולה" - ובמימושה בים האגאי ובים התיכון. אולם, קיים מעט עיסוק מחקרי בהשלכות הרחבות של מימוש אסטרטגיה זו על ישראל בכלל ועל פעולותיה במרחב מזרח הים התיכון בפרט.

תפיסת הבטחון הלאומי של טורקיה

טורקיה המודרנית הוקמה לאחר גסיסתה ההדרגתית של האימפריה העות’מאנית ובמהלך המאה התשע-עשרה ותחילת המאה העשרים עברו מרבית שטחי האימפריה ותושביה לשליטתן של בריטניה, צרפת, איטליה, יוון ורוסיה הקיסרית (ובהמשך ברה"מ). מהלך היסטורי זה על השלכותיו הוא המעצב הראשי של תפיסת הביטחון הלאומי של טורקיה המודרנית, עוד מימיו של מקימה, מוסטפה כמאל אתאטורק, ועד ימיו של שליט טורקיה הנוכחי, רג'פ טאיפ ארדואן.

תפיסת הביטחון הלאומי המסורתית של טורקיה הושתתה על הרכיבים הבאים (Murinson, 2006):

1. המסורת של איזון בין כוחות גיאופוליטיים שונים, שאפיינה את הנסיון ההיסטורי של האימפריה העות’מאנית.
2. החשש מכוחות חיצוניים, המכונה "תסמונת סוור" על שם הסכם סוור שנחתם ב-1920 בין האימפריה העות’מאנית למדינות ההסכמה במלחמת העולם הראשונה, למעט ארה"ב, וקבע את חלוקת שטחי האימפריה העות’מאנית ביניהן.
3. בדלנות מדינית והימנעות מחיכוכים עם שכנותיה של טורקיה; "שלום בבית – שלום בעולם", כפי שטבע אתאטורק.
4. אוריינטציה מערבית ומודרניזציה: הביטוי המובהק ביותר לכך הוא הצטרפותה של טורקיה לברית נאט"ו (1952). יודגש, כי במיוחד במהלך תקופת המלחמה הקרה, טורקיה ראתה בקשרים עם המערב, ובפרט עם ארה"ב, חלק מריאל-פוליטיק או צירוף של אינטרסים ולא משום ברית אסטרטגית.

טורגוט אוזל, שהיה הנשיא הטורקי הראשון לאחר המלחמה הקרה, שינה את תפיסת הביטחון הלאומי. תפיסתו, שכונתה אוזליזם, גרסה שעל טורקיה לממש מדיניות חוץ אקטיבית ומגוונת, המבוססת על המסורת ההיסטורית של האימפריה העות’מאנית, כך שטורקיה תהא המנהיגה של העולם המוסלמי ודובר-הטורקית ותהפוך לכל הפחות למעצמה אזורית.

עם עלייתו של ארדואן לשלטון בשנת 2003 אימצה טורקיה לראשונה תפיסת ביטחון לאומי פאן - אסלאמית הכרוכה בנאו-עות'מאניות ושונה בתכלית מהתפיסה המסורתית.

הספר "העומק האסטרטגי" (Stratejik Derinlik) של אחמט דאוטאולו, לימים שר החוץ וראש הממשלה בממשלת ארדואן, מתאר את עיקרי תפיסת הביטחון הלאומי של שלטון ארדואן (Ozkan,2014).

דאוטואלו גורס כי טורקיה יכולה להיות מעצמה גלובלית, באם היא תדבוק במדיניות התפשטותית המבוססת על אידיאולוגיה אסלאמית.

על פי תפיסת "העומק האסטרטגי", טורקיה צריכה ליצור לעצמה מרחב מחייה במזרח התיכון, בקווקז, בבלקן ובמרכז אסיה – הכולל גם את המרחב הימי (הים התיכון, הים האגאי והים שחור). על טורקיה להתרחב, בהתאם לתפיסות שגיבשו הוגים מערביים, דוגמת מקינדר ומהאן. תפיסה זו קוראת תיגר על ההגמוניה האמריקנית ועל פיה יש ליצור עולם רב-קוטבי.

בעשור האחרון ארדואן העצים את התפיסה הזו לכדי מדיניות חוץ אקטיבית העושה שימוש בכלים מדיניים וצבאיים לצד כלים "רכים", תוך נכונות גוברת ליצירת חיכוכים ברמה הבינ"ל.

**"הספר האדום" – Kırmızı Kitap**

המועצה לביטחון לאומי (Milli Güvenlik Kurulu - MGK) אמונה על פיתוחה של מדיניות הביטחון הלאומי. אחת לחמש שנים מעצבת ה-MGK את המסמך המדיני לביטחון לאומי, הידוע בכינויו "הספר האדום" (Kırmızı Kitap). מסמך זה משרטט את האתגרים החיצוניים והפנימיים של המדינה, ומתווה את המדיניות המתאימה להתמודדות איתם. עד כה עודכן המסמך פעם או פעמיים מדי עשור (לאחרונה – באוקטובר 2019). המסמך מוגדר "סודי" ואיננו מפורסם בציבור, אולם לעיתים מדליף הממשל חלקים מסוימים ממנו לתקשורת. (Sahan, 2019). בעבר נשלטה המועצה על-ידי אנשי צבא ושיקפה בעיקר את עמדות הצבא הטורקי, ואף מילאה גם תפקיד של שומר הגחלת הכמאליסטית והדיחה ממשלות שבעיניה נטו יותר מדי לשמרנות דתית. אולם מאז שנת 2003 נעשה גוף זה לבעל רוב אזרחי, נאמן לארדואן ולמעשה איננו עצמאי יותר. (Cohen Yanarocak, 2010).

**דוקטרינת "המולדת הכחולה" Mavi Vatan** –

תוכנית טורקית אשר עוצבה על ידי האדמירל גֶ'ם גורדניז (Cem Gürdeniz), לשעבר ראש החטיבה לאסטרטגיה ותכנון בצי הטורקי, בשנת 2006. מטרת דוקטרינת "המולדת הכחולה", שהוכרזה בחסות הממשלה הטורקית, היא להשיג שליטה וביסוס של טורקיה בשלושת הימים המקיפים אותה (הים השחור, הים האגאי והים התיכון), להרחיב את השפעתה האזורית והבינלאומית ולאפשר לה שימוש במקורות אנרגיה, שיתמכו בצמיחתה הכלכלית והדמוגרפית ללא תלות במדינות אחרות. נראה כי מימוש עוצמה ימית כביטוי לעוצמה לאומית במרחב, הינו הרכיב המרכזי של דוקטרינת "המולדת הכחולה". כדי לבסס דוקטרינה זו, החלה טורקיה בפרויקט בנין כוח ימי לאומי בשם "Milgem" הכולל ייצור ספינות קרב מדגם קורבטה, צוללות ואוניות נחיתה. פרויקט מילגם מקטין את התלות של טורקיה במדינות זרות בבואה לממש תוכנית המולדת הכחולה. (Pinko,2020)

1. רשימת מקורות ראשונית

Akcali, E., Princek, M. (2009). Kemalist Eurasianism: An emerging Geopolitical discourse in Turkey, *Journal Geopolitic*s, *14*, 550-569.

Cohen Yanarocak, H. E. (2010). *The red book: The bible of Turkish foreign policy*. Retrieved from

[https://dayan.org/content/tel-aviv-notes-red-book-bible-turkish-foreign-policy](about:blank)

Cohen Yanarocak, H. E. (2016). No strings attached: Turkey’s arms project as a foreign policy tool, *Turkeyscope, 1*(2), 7-10.

Gonul, V. (2010). Turkey-NATO relations and NATO’s new strategic concept, *Turkish Policy Quarterly, 9*(1), 15-21.

Hale, W. (2004). Turkey and the West after the Cold War from “Turkish foreign policy" 1774-2000, *Journal of Muslim Minority Affairs 24*(2), 405-407.

Keyman, E.F. (2017). A new Turkish foreign policy: Towards proactive “moral

realism”, *Insight Turkey 19*(1), 55-69.

Laçiner, S. (2009). Turgut Özal Period in Turkish Foreign Policy: Özalim, Usak Yearbook, 2, 153-205.

Murinson, A. (2006). The Strategic depth doctrine of Turkish foreign policy, Middle *Eastern Studies 42*(6), 945-964.

Ozcan, Y.(2001). Turkey as a NATO partner: Reality VS. Rhetoric, *Tukish Policy Quarterly 10*(3), 105-112.

Ozkan, B. (2014). Turkey, Davutoglu and the idea of Pan-Islamism, *Journal*

*Survival - Global Politics and Strategy, (56)* ,119-140.

Pinko, E. (2020). *Turkey’s Maritime Strategy Ambitions: The Blue Homeland Doctrine (Mavi Vatan)*. Retrieved from

[https://iimsr.eu/2020/03/31/turkeys-maritime-strategy-ambitions-the-blue-homeland-doctrine-mavi-vatan](about:blank)

Sahan, F. (2019). *The Red Book Has Changed*. Retrieved from

https://www.yenisafak.com/gundem/kirmizi-kitap-degisti-3508481

Spanier B, Chorev S., & Cohen Yanarocak, H. E. (2020). *Stormy waters in the Eastern Mediterranean.* Retrieved from

[https://dayan.org/content/stormy-waters-eastern-mediterranean](about:blank).

Strachota, K., & Wilk, A. (2019). *The S-400 for Turkey: The crisis in Turkish-American relations escalates*. Retrieved from

[https://www.osw.waw.pl/sites/default/files/commentary\_305.pdf](about:blank)

Tanchum M. (2020). The logic beyond Lausanne: A Geopolitical Perspective on the Congruence between Turkey’s New Hard Power and its Strategic, *Insight Turkey 22*(3), 41-54.

Uzer, U. (2018). The Revival of Ottomanism in Turkish foreign policy: The world is greater than five, *Turkish Policy Quarterly,16*(4).

Ungor, C. (2103). *Turkey and the Shanghai Cooperation Organization: Few shared values and no common destiny*. Retrieved from

[https://www.mei.edu/publications/turkey-and-shanghai-cooperation-organization-few-shared-values-and-no-common-destiny](about:blank)

Yayci, C., & Ceyhan, Z. (2020). Israel is Turkey’s Neighbor Across the Sea: Delimitation of the Maritime Jurisdiction Areas between Turkey and Israel. *Turkeyscope, 4(8)*, 1-9.

Yesil, B.(2020) Performing nationalist populism in Turkey: an exploration of anti-Western, anti-elite and Muslim conservative undercurrents Soner Çağaptay, *The New Sultan, Journal Celebrity Studies, 11*, 336-350.

גור לביא, ע. (2017). *מודל ומתודולוגיה לאסטרטגיה ימית רבתי לישראל*, חיפה: אוניברסיטת חיפה.

טולדנו, א. (2010). **טורקיה של ה-AKP ויחסה עם ישראל.** אוחזר מ-

https://www.inss.org.il/he/wp-content/uploads/sites/2/systemfiles/SystemFiles/Insight%20225.pdf

כהן-ינרוג'ק, ח.א. (2018**).** כך כבש ארדואן את טורקיה**.** אוחזר מ-

[https://dayan.org/he/content/3808](about:blank)

1. מפגשים וראיונות מתוכננים
2. ד"ר גליה לינדנשטראוס, עמיתת מחקר, מכון למחקרי ביטחון לאומי
3. אלוף (מיל.) עמוס גלעד, לשעבר ראש האגף המדיני-בטחוני במשרד הביטחון ורח"ט מחקר באמ"ן
4. מר רועי גלעד, ממונה זמני, שגרירות ישראל באנקרה
5. מר זהר פלטי, ראש האגף המדיני-בטחוני, משרד הביטחון
6. פרופסור שאול חורב, ראש המרכז לחקר מדיניות ואסטרטגיה ימית, אוניברסיטת חיפה
7. ד"ר (עו"ד) בני שפנייר, עמית מחקר, המרכז לחקר מדיניות ואסטרטגיה ימית, אוניברסיטת חיפה
8. **Prof. Gokhan Bacik**, Professor of Political Science, Palacky University
9. **Prof. Umut Ozkiriml**, Senior Research Associate, Barcelona Centre for International Affairs (CIDOB) and Visiting Professor at Blanquerna - Ramon Llull University
10. **Dr. Duriye Ilkim Buke- Okyar**, Political Science and International Relations, Yeditepe University
11. **Prof. Salih Bicakci**, Associate Professor, International Relations, Kadir Has University
12. **Dr. Soner Cagaptay**, Director, Turkish Research Program, The Washington Institute for Near East Policy